b'\n_START_ARTICLE_\nM\xc3\xaerze\xc8\x99ti, Orhei\n_START_SECTION_\nPopula\xc8\x9bia\n_START_PARAGRAPH_\nLa recens\xc4\x83m\xc3\xaentul din anul 2004, popula\xc8\x9bia satului constituia 824 de oameni, dintre care 46.84% - b\xc4\x83rba\xc8\x9bi \xc8\x99i 53.16% - femei. Structura etnic\xc4\x83 a popula\xc8\x9biei \xc3\xaen cadrul satului: 98.30% - moldoveni, 1.46% - ucraineni, 0.12% - ru\xc8\x99i, 0.12% - alte etnii._NEWLINE_Conform datelor recens\xc4\x83m\xc3\xaentului din anul 2004, popula\xc8\x9bia la nivelul comunei M\xc3\xaerze\xc8\x99ti constituia 1435 de oameni, dintre care 48.85% - b\xc4\x83rba\xc8\x9bi - 51.15% femei. Compozi\xc8\x9bia etnic\xc4\x83 a popula\xc8\x9biei comunei: 97.91% - moldoveni, 1.53% - ucraineni, 0.42% - ru\xc8\x99i, 0.14% - alte etnii._NEWLINE_\xc3\x8en comuna M\xc3\xaerze\xc8\x99ti au fost \xc3\xaenregistrate 457 de gospod\xc4\x83rii casnice \xc3\xaen anul 2004, iar m\xc4\x83rimea medie a unei gospod\xc4\x83rii era de 3.1 persoane.\n_START_SECTION_\nIstoria localita\xc8\x9bii\n_START_PARAGRAPH_\nSatul M\xc3\xaerze\xc8\x99ti a fost men\xc8\x9bionat documentar \xc3\xaen anul 1470. Vechi sat de r\xc4\x83ze\xc8\x99i. \xc3\x8en 1813 boierii moldoveni Ionache \xc8\x99i Alecu Calimah st\xc4\x83p\xc3\xaeneau la M\xc3\xaerze\xc8\x99ti o parte de mo\xc8\x99ie._NEWLINE_Recens\xc4\x83m\xc3\xaentul din anul 1870 num\xc4\x83ra 104 gospod\xc4\x83rii, 603 locuitori care aveau \xc3\xaen prorrietate 45 de cai, 111 vite mari cornute, 230 oi \xc8\x99i capre._NEWLINE_La \xc3\xaenceputul secolului XX la M\xc3\xaerze\xc8\x99ti erau 140 de gospod\xc4\x83rii cu o popula\xc8\x9bie de 846 oameni. Biserica cu hramul Sf. Parascheva, de o frumuse\xc8\x9be aparte, a fost ridicat\xc4\x83 \xc3\xaen anul 1907. \xc3\x8en curtea bisericii se \xc3\xaenal\xc8\x9b\xc4\x83 o clopotni\xc8\x9b\xc4\x83 veche, care necesit\xc4\x83 repara\xc8\x9bie capital\xc4\x83. Conform documentelor clopotni\xc8\x9ba a fost construit\xc4\x83 \xc3\xaen 1886._NEWLINE_L\xc3\xaeng\xc4\x83 M\xc3\xaerze\xc8\x99ti, cu ocazia unor lucr\xc4\x83ri de teren, a fost g\xc4\x83sit\xc4\x83 o comoar\xc4\x83 cu monede de argint, dintre care 18 monede fiind emise \xc3\xaen Polonia. Cea mai veche moned\xc4\x83 este din anul 1502, iar cea mai recent\xc4\x83 din anul 1624. Comoara putea fi ascuns\xc4\x83 \xc3\xaen anii 1624-1650.'